Document ID: /roh_data/filtered/fineweb-2-filterrobots_roh.jsonl.gz/50633

L’Artg da questa dumengia è deditgà al Festival da jazz a San Murezzan, e nus preschentain dus concerts che nus avain registrà ensemen cun SRF2 cultura. In la stad passada e l’auter al festival 2020.
Brad Mehldau, in pianist da renum mundial
Brad Mehldau, annada 1970, è oriund da Jacksonville, Florida. Gia cun sis onns ha el cumenzà a sunar, el ha fatg studis da clavazin e cumposiziun e cun 24 era el commember da la band dal saxofonist Joshua Redman. Pauc pli tard ha el fundà ses agen trio ed ha registrà sur 40 discs. El ha er accumpagnà blers auters musicists da renum sco Wayne Shorter, Charles Lloyd, Lee Konitz u Chris Potter.
Ils 8 da fanadur è el stà sin il palc dal festival da jazz ed ha procurà per l’avertura cun in concert solo. El ha preschentà atgnas cumposiziuns, classichers dal jazz american ed er tocs da John Lennon e Paul McCartney.
Richard Galliano, il campiun a l'accordeon
Il segund concert dal Festival da jazz a San Murezzan che nus preschentain è quel da Richard Galliano e ses New Musette Quartet. Galliano, annada 1950, è oriund da la regiun da Cannes en la Frantscha dal Sid ed el è in grond virtuos a l'orgelet da maun ed al bandoneon.
Il 1983 ha el dastgà sunar cun Astor Piazzolla, e quel ha animà el d’integrar pli ferm la tradiziun franzosa en sia musica – e Galliano ha propi stgaffì in stil innovativ, l’uschenumnada «Musette Neuve». Ils ultims decennis è el daventà in dals accordeonists da jazz ils pli renumnads – ed ha er sunà cun bleras persunalitads da differents geners da musica: cun Juliette Gréco, Charles Aznavour, Chet Baker, Enrico Rava, Jan Garbarek, Michel Petrucciani, Toots Thielemans e Wynton Marsalis.
El è stà ils 23 da fanadur da l‘onn passà sin il palc da Festival da jazz a San Murezzan, accumpagnà da Jean-Marie Ecay a la ghitarra, Bruno Rousselet al bass e Jean-Christophe Galliano a la battaria. Els han sunà diversas cumposiziuns da Galliano ed er classichers dal jazz american.
Tadlai nossas pli novas registraziuns, intervistas cun cumponists ed istorgias da davant e davos ils palcs da concert.
Per pudair abunar quest podcast duvrais Vus ina software cumpatibla cun podcast u ina app. Sche Vossa app n'è betg en la glista sura, lura pudais copiar la feed URL manual en Vossa app da podcast u software.